กระทรวงดิจิทัลเพื่อเศรษฐกิจและสังคมเร่งดำเนินการโครงการเชื่อมต่อเน็ตประชารัฐ คาดจัดทำสัญญาการให้บริการกับผู้ประกอบการแล้วเสร็จภายในเดือนหน้า
นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม (ดีอี) กล่าวถึงการดำเนินโครงการเชื่อมต่อเน็ตประชารัฐ ว่า จากการที่รัฐบาลมอบหมายให้กระทรวงดีอีเชื่อมต่ออินเทอร์เน็ตความเร็วสูงพื้นที่หมู่บ้านที่ยังไม่มีอินเทอร์เน็ต โดยได้ทำการเชื่อมต่ออินเทอร์เน็ตในหมู่บ้าน 24,700 แห่งแล้วเสร็จตั้งแต่ปลายปี 2560 ให้บริการ wifi ยังจุดที่หมู่บ้านแต่ละแห่งกำหนดไว้ เมื่อประชาชนใช้บริการอินเทอร์เน็ตของหมู่บ้านแล้ว จึงสนใจที่จะเชื่อมต่ออินเทอร์เน็ตไปยังบ้านของตนเองมากขึ้น ดังนั้นจึงเกิดโครงการเชื่อมต่อเน็ตประชารัฐเปิดให้ผู้ประกอบการอินเทอร์เน็ตเดิม และผู้ประกอบการในท้องถิ่นต่างๆ เข้ามาร่วมให้บริการในราคาที่ถูกกว่าร้อยละ 30 – 40         ล่าสุดอยู่ระหว่างการเร่งทำร่างสัญญากับผู้ประกอบการ 7 รายที่มีทั้งผู้ประกอบการรายเดิม และในพื้นที่ท้องถิ่นได้ยื่นขอให้บริการไว้ คาดว่าจะดำเนินการแล้วเสร็จภายในเดือนกรกฎาคม จากนั้นจะใช้เวลาประมาณ 60 วันจึงสามารถให้บริการเชื่อมต่อสัญญาณได้        สำหรับผู้ประกอบการที่สนใจยื่นให้บริการให้แจ้งมายังกระทรวงดีอีเพื่อเปิดรับคำขอและตรวจสอบจุดการให้บริการของเน็ตประชารัฐ ซึ่งปัจจุบันมีการใช้งานในหมู่บ้านแล้วเกือบ 6 ล้านคน โดยการเชื่อมต่ออินเทอร์เน็ตดังกล่าวมุ่งให้ประชาชนได้เข้าถึงการให้บริการและเสริมสร้างความรู้ทั้งเรื่องของราคาพืชผลการเกษตร และการพัฒนาสินค้าและบริการเพื่อสร้างรายได้ให้แก่ชุมชนทั่วประเทศ#เน็ตประชารัฐ  #โครงการเชื่อมต่อเน็ตประชารัฐ  #กระทรวงดีอี #สำนักข่าว #กรมประชาสัมพันธ์